CELEX: 62016TN0160
Language: hr
Date: 2016-04-15 00:00:00
Title: Predmet T-160/16: Tužba podnesena 15. travnja 2016. – Groningen Seaports i dr. protiv Komisije

6.6.2016   
            
            
               HR
            
            
               Službeni list Europske unije
            
            
               C 200/29
            
         Tužba podnesena 15. travnja 2016. – Groningen Seaports i dr. protiv Komisije
   (Predmet T-160/16)
   (2016/C 200/42)
   Jezik postupka: nizozemski
   
      Stranke
   
   
      Tužitelji: Groningen Seaports NV (Delfzijl, Nizozemska), Havenbedrijf Amsterdam NV (Amsterdam, Nizozemska), Havenbedrijf Rotterdam NV (Rotterdam, Nizozemska), Havenschap Moerdijk (Moerdijk, Nizozemska), NV Port of Den Helder (Den Helder, Nizozemska), Zeeland Seaports NV (Terneuzen, Nizozemska) (zastupnici: E. Pijnacker Hordijk i I. Kieft, odvjetnici)
   
      Tuženik: Europska komisija
   
      Tužbeni zahtjev
   
   Tužitelji od Općeg suda zahtijevaju da:
   
               —
            
            
               poništi pobijanu odluku;
            
         
               —
            
            
               Komisiji naloži snošenje troškova ovog postupka.
            
         
      Tužbeni razlozi i glavni argumenti
   
   Tužitelji pobijaju Odluku Komisije оd 21. siječnja 2016. o mjeri potpore SA.25338 (2014/C) (ex E 3/2008 i ex CP 115/2004) koju je provela Nizozemska – Oslobođenje od poreza na dobit za javna poduzeća.
   Tužitelji svoju tužbu temelje na jednom tužbenom razlogu.
   Jedini tužbeni razlog odnosi se na povredu ciljeva propisa o državnim potporama, na povredu općih načela prava Unije, osobito načela jednakosti, zahtjeva za pomnom pripremom odluka i zabrane samovolje kao i povredu načela obveze obrazlaganja.
   
               —
            
            
               Nizozemske javne morske luke nisu u tržišnom natjecanju s nizozemskim privatnim poduzetnicima, nego s francuskim, belgijskim i njemačkim morskim lukama koje se nalaze između Hamburga i Le Havrea.
            
         
               —
            
            
               Ti europski konkurenti primaju, na štetu nizozemskih javnih morskih luka, različite oblike državnih potpora. Komisija je toga u trenutku donošenja pobijane odluke bila svjesna. Kao i nizozemske javne morske luke, sve morske luke koje su s njima u tržišnom natjecanju i nalaze se na području između Hamburga i Le Havrea oslobođene su poreza na dobit. Njemačke javne morske luke primale su osim toga znatnu poduzetničku pomoć u obliku naknade gubitaka. Komisija je i toga bila svjesna u trenutku donošenja pobijane odluke.
            
         
               —
            
            
               Pobijanom odlukom jednostrano se ukida oslobođenje od poreza dodijeljeno javnim nizozemskim morskim lukama, dok se zasada zadržavaju odgovarajuća oslobođenja dodijeljena belgijskim i francuskim morskim lukama i štoviše još nisu poduzete nikakve službene procesne radnje za ukidanje potpora dodijeljenih njemačkim morskim lukama.
            
         
               —
            
            
               Budući da se Komisijina pobijana odluka odnosi samo na oslobođenje od poreza dodijeljeno nizozemskim javnim morskim lukama, time su pogoršani već nejednaki uvjeti tržišnog natjecanja u europskom lučkom sektoru i nizozemske javne morske luke stavljene su u značajno lošiji položaj u odnosu na njihove izravne konkurente koji su usto oslobođeni od poreza na dobit i k tomu još primaju i druge oblike državne potpore. Komisija nije obrazložila zašto je odlučila intervenirati samo u pogledu oslobođenja od poreza dodijeljenog nizozemskim javnim morskim lukama.